Author: remenarova
Last saved by: sulik
Company: SEZ

Predkladacia správa

	
	Predloženie materiálu vyplynulo z uznesenia vlády SR č. 816 z 27. augusta 2003, ktorým bolo uložené v bode D.4. predložiť na rokovanie vlády implemetačnú stratégiu Finančného nástroja Európskeho hospodárskeho priestoru a v bode D.5. predložiť na rokovanie vlády koncepciu finančného riadenia Finančného nástroja Európskeho hospodárskeho priestoru. Termín plnenia oboch úloh je 1. mája 2004 s tým, že do 31. marca 2004 bolo treba pripraviť na rokovanie vlády SR informáciu o finančnom nástroji Európskeho hospodárskeho priestoru.
	
	Predkladaný materiál obsahuje informáciu o finančnom nástroji Európskeho hospodárskeho priestoru a o finančnom nástroji Nórskeho kráľovstva. Oba finančné nástroje umožnia Slovenskej republike, ako i ďalším pristupujúcim krajinám, čerpanie finančných prostriedkov vo forme nenávratných grantov v období od 1. mája 2004 do 30. apríla 2009 za účelom vyrovnávania regionálnych disparít v rámci členských štátov Európskej únie. 

	Alokácia finančných prostriedkov pre Slovenskú republiku v rámci finančného nástroja Európskeho hospodárskeho priestoru na celé obdobie predstavuje 32,34 mil. EUR.

	Alokácia finančných prostriedkov pre Slovenskú republiku v rámci finančného nástroja Nórskeho kráľovstva na celé obdobie predstavuje 37,99 mil. EUR.

	Pre umožnenie čerpania finančných prostriedkov Slovenskou republikou bude rozhodujúce podpísanie Memoranda o porozumení medzi Slovenskou republikou a poskytovateľmi finančných prostriedkov. Predmetné memorandum bude predložené na rokovanie vlády SR.

	Vzhľadom na informatívny charakter predkladaného materiálu a na platný Metodický pokyn na prípravu a predkladanie materiálov na rokovanie vlády SR, materiál nebol predmetom pripomienkového konania.
 
	Materiál nemá dopad na štátny rozpočet, nezakladá nároky na verejné financie, nemá ekonomické ani environmenálne vplyvy ani vplyv na zamestnanosť.